 Na MASHIRIKA SHANGHAI, China BWANYENYE wa nchini China Jack Ma, aliyeipa Kenya msaada wa vifaa-kinga (PPE) mnamo Aprili 2020, ametoweka katika hali ya kutatanisha. Kulingana na mashirika ya habari ya kimataifa, bwanyenye huyo hajaonekana hadharani kwa zaidi ya miezi miwili sasa. Ma (pichani), ambaye ni mwasisi wa kampuni ya teknolojia ya Alibaba, Ant Group alikosa kushiriki katika makala ya mwisho ya kipindi cha runinga kinachotumika kusaka vipaji katika masuala ya kibiashara. Kipindi chake kinachofahamika kama Africa’s Business Heroes, huwapa wafanyabiashara chipukizi wa Kiafrika fursa ya kushindania kitita cha Sh150 milioni. Ma alifaa kuwa miongoni mwa majaji ambao wangeteua mshindi wa Sh150 milioni wakati wa makala ya mwisho ya kipindi hicho Novemba, mwaka jana, lakini hakujitokeza. Nafasi yake ilichukuliwa na mkurugenzi mkuu wa Alibaba, kulingana na gazeti la Telegraph la Uingereza. Msemaji wa Alibaba alisema kuwa Ma alikosa kuhudhuria kipindi hicho kwani alikuwa na shughuli nyingine kwingineko. Bwanyenye huyo anayeaminika kuwa na utajiri wa zaidi ya Sh5 trilioni, anadaiwa kutoweka baada ya kuikosoa serikali ya China. Kati ya Aprili na Agosti, mwaka jana, Ma alitoa msaada wa vifaa vya kuzuia na kupima virusi vya corona kwa nchi 54 za Afrika pamoja na nchi za Amerika, Italia na baadhi ya mataifa ya bara Asia. Sehemu kubwa ya msaada uliotolewa na Ma haikufaidi Wakenya kwani uliibwa na watu wasiojulikana kabla ya kusambazwa katika hospitali za humu nchini. Waziri Msaidizi (CAS) wa Wizara ya Uchukuzi Chris Obure mnamo Septemba aliambia kamati ya bunge kuwa vifurushi 21 viliibwa vikiwa katika uwanja wa ndege nchini Ethiopia. Ripoti pia zilionyesha kuwa sehemu ya shehena ilisafirishwa hadi nchini Tanzania mara tu baada ya kutua katika Uwanja wa Ndege wa Kimataifa wa Jomo Kenyatta (JKIA). Bwanyenye huyo wa China amekuwa akiandamwa na serikali ya China kufuatia mzozo wa kibiashara. Utajiri wa Ma ulitarajiwa kuongezeka hadi Sh7 trilioni baada ya mauzo ya sehemu ya hisa za kampuni yake ya Ant Group katika masoko ya Hong Kong na Shanghai. Lakini serikali ya China ilipiga marufuku mauzo hayo. Hatua hiyo ya serikali ya chama cha Communist, ilimfanya Ma kukosoa vikali mamlaka ya kudhibiti biashara huku akiishutumu kwa kuendeleza mbinu zilizopitwa na wakati. Tangu kujibizana na serikali miezi miwili iliyopita, Ma ametoweka na hajaonekana hadharani. Serikali imeagiza uchunguzi dhidi ya kampuni za Ma, Alibaba na Ant Group. Ma alikuwa mwalimu wa lugha ya Kiingereza kabla ya rafikiye kumwonyesha namna ya kufanya biashara kupitia intaneti alipokuwa ziarani Amerika mnamo 1990. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  